
CAITLIN CREWS

Farlig lengsel

Oversatt av Mona Berge

MINISERIE: DE RIKE OG VAKRE


Forestill deg en ung, het greker i hvit oppkneppet skjorte. Mørkt saltvannshår, solbrun hud og et smil så hvitt at du blendes. Han er ikke bare det kjekkeste du har sett, han er i tillegg sjarmerende – og vanvittig rik! Dette er del to i miniserien De rike og vakre.

Caitlin Crews elsker å skrive om kjærlighet. Hun underviser i kreativ skriving på steder som UCLA Extensions prestisjefylte kurs. Der får hun bruk for doktorgraden i engelsk litteratur som hun tok ved University of York i England. For tiden bor hun ved den amerikanske stillehavskysten med sin egen helt og altfor mange kjæledyr.

Constantine Skalas hadde ventet lenge på denne dagen. Det som hadde begynt som en ung manns impulsive løfte, var blitt til et komplott. Så en plan. I dag hadde planen endelig fått det ønskede resultatet.

Det skulle han nyte til fulle.

Og siden han var en mann som hadde viet en stor del av livet til herlige utsvevelser, visste han nøyaktig hvordan han skulle gjøre det.

Han var en Skalas, en av to eiere av det multinasjonale selskapet Skalas & Sons. Faren hans hadde en gang i tiden vært verdens rikeste mann, men Constantine og broren Balthazar hadde doblet rikdommen i løpet av det første året etter at de overtok. Han hadde eiendommer over hele verden, hus, leiegårder og hoteller, og kunne ha valgt hvilket som helst av dem til dagens etterlengtede møte.

Naturligvis hadde han valgt det ene stedet som ville gi kniven en liten vri idet han stakk den inn. Det var en villa som lå i en fredelig del av Skiathos, ei øy utenfor Thessalia i Hellas. Ungdommen dro dit for å feste, men Constantine hadde ikke benyttet seg av de lokale utestedene på lenge. Det var også der han hadde måttet holde ut farens nye og uakseptable andre kone, og enda verre, måtte tolerere en stesøster han aldri hadde kommet overens med.

Han hadde avskydd stemoren. Han hadde hatt en viss forståelse for stesøsteren, som kanskje ikke kunne klandres for sin mors ambisiøse ekteskap – men hun hadde ikke gjort noe for å hindre det heller. Disse følelsene hadde ikke avtatt med tiden. Faren hadde kommet på bedre tanker etter en stund og søkt om skilsmisse, men Constantine hadde en egen evne til å bære nag.

Han lente seg tilbake i stolen bak skrivebordet der Demetrius Skalas, faren hans, tidligere hadde styrt selskapet. Han hadde kalt dette huset for hovedhuset sitt. Etter noen år med galskap hadde Demetrius kvittet seg med den avskyelige britiske hushjelpen, Isabel, og den håpløse datteren hennes. Constantine trodde at faren bare hadde giftet seg med Isabel for å understreke at han hadde gått videre etter ekteskapet med sin elegante og skjøre første kone. Kvinnen han hadde knust og kastet til side og så hånt da hun sank dypt ned i depresjon og fortvilelse.

Kvinnen som var moren til Constantine.

Men han skulle ikke tenke på moren sin i dag. Han måtte holde hodet kaldt. Og byttet fortjente ikke temperamentet hans. Hun fortjente ikke å se noe annet enn hevnen hans.

Skrivebordet var et digert monster, i likhet med alt faren brukte for å styrke det oppblåste egoet sitt. Constantine hadde altfor mange minner av at han ble tvunget til å stå på den andre siden av dette skrivebordet og komme med en detaljert forklaring på hva han hadde brukt sine månedlige lommepenger på. Og da var han tjue. Langs hele den ene veggen var det flere store terrassedører ut til terrassen som ingen fikk lov til å bruke uten farens tillatelse – som ingen fikk. De var åpne og slapp inn duften av furutrærne som vokste på eiendommen. Det var uvanlig for greske øyer. De ruvet over den private bukten foran huset, og der satt kong Demetrius og regjerte sitt innbilte kongedømme. Constantine hadde sendt lengselsfulle blikk mot det blå, fristende havet mens han sto skolerett og lot som om han angret.

Det hadde vært tortur, med andre ord.

Han hadde fått beskjed om at stesøsteren, Molly, nettopp hadde kommet, og nå ventet han spent. Etter alle disse årene, etter all denne planleggingen, etter at han hadde skapt det perfekte røykteppet for hans egentlige hensikter, var øyeblikket endelig kommet.

Faren døde for noen år siden, og i motsetning til storebroren Balthazar, som alltid var altfor åpen og pliktoppfyllende, savnet Constantine ham ikke. Verden var et bedre sted uten Demetrius Skalas. Sønnene hadde det mye bedre uten ham.

Og farens fravær hadde gjort Constantine i stand til endelig å sette planen ut i livet.

Han smilte for seg selv da han hørte klakkingen av hæler bortover gangen til kontoret. Det føltes som et forvarsel om hva som skulle komme. Og så sto hun der. Hun stoppet i døråpningen og så på ham.

Constantine stirret tilbake og kjente en viss elektrisk spenning i luften mellom dem.

Hushjelpens datter var ikke lenger den sjenerte, keitete jenta han husket. Molly Payne hadde gjennomgått en total forandring. Hun sto foran ham, rammet inn av døråpningen, og stirret på ham som om hun sto oppe på en catwalk og han satt ved føttene hennes. Det lyse håret lå i bølger rundt ansiktet og rundt skuldrene. Det minnet ham om en katt som strittet med pelsen for å se større og farligere ut.

Øynene hadde en slående, isblå farge, og denne dagen hadde hun fremhevet dem med perfekt sminke, slik at det så ut som om hun ikke hadde sminket seg i det hele tatt. Trutmunnen kunne forføre hvem som helst, for ikke å snakke om kroppen hennes, som hadde vært avbildet i hvert eneste magasin som fantes.

Keitete, lille Molly Payne hadde ikke hatt vett nok til å trekke seg tilbake til glemselens kroker da morens ekteskap tok slutt. Han hadde sett for seg at hun kom til å leve et kjedelig, vanlig liv, kanskje i en eller annen trist, mindre britisk by, der alt bare var grått og trist. Slik hun hadde gjort før hun kom hit.

Men nei da, hun hadde gått hen og blitt en verdenskjent supermodell.

«Neimen, er det ikke Magda som kommer på besøk», sa han slepent og la trykk på det latterlige kunstnernavnet hennes.

«Hallo, Constantine», sa hun.

Stemmen hennes minnet ham om yndlingsdrinken hans, Metaxa, en blanding av brandy og vin. Den var glatt og kompleks før den gikk over i en dypere og hetere smak.

Han hadde regnet med å føle tiltrekningen som overmannet ham, men den var mye verre nå som hun sto her i levende live. Han var vant til å se bilder av henne overalt.

«Jeg tenkte du ville like å mimre litt sammen med meg», sa han og lente seg tilbake i den store skinnstolen. Faren hans hadde vært en rigid mann, men Constantine hadde skapt seg et alter ego som var kjent for sin utsvevende livsstil. Det hadde startet da han var ung. Han hadde lært, noe broren aldri hadde, at det ikke var noen vits i å prøve å leve opp til en gal manns forventninger. Hver gang et visst nivå ble oppnådd, fant faren opp sju nye. Ingen kunne nå slike høyder.

Constantine hadde sluttet å prøve. Da som nå frydet han seg over å sverte farens rykte med alskens skandaløse eskapader. Tabloidene hadde sin fulle hyre med å holde tritt med ham.

«Er det det vi skal gjøre?» spurte Molly. Han ville ikke tenke på henne som Magda. «Mimre? Hva i alle dager skal det være godt for? Jeg trodde mimring var å snakke om gode minner.»

«Du er blitt spydig med årene», sa han tørt.

Molly ble stående i døråpningen. Han visste at hun var klar over at solen flommet inn gjennom vinduet og lyste henne opp i et vakkert lys. Solstrålene danset over den ettersittende kjolen som skinte som gull. Hun strålte som en engel der hun sto. Han visste at hun også var klar over at måten hun sto på, var ment å fremheve de smekre linjene som fikk motedesignere til å slåss om å få kle henne opp. Her så hun rett og slett praktfull ut. Og utilnærmelig.

Synd for henne at han hadde en annen plan.

«Alle vokser opp, Constantine», sa hun. Etter en liten pause la hun til: «Eller kanskje jeg bør si nesten alle.»

«Skal det være en fornærmelse?» Han klikket med tungen. «Det er ikke måten å gjøre det på, Molly. Hvis du vil at jeg skal vise hensyn, må du ta en annen tone.»

«Jeg foretrekker at du kaller meg Magda.»

Han flirte og moret seg kostelig. «Det er jeg sikker på at du vil. Men jeg tror jeg holder meg til Molly. Bare for å minne oss på hvem og hva vi er.»

Han så at de isblå øynene lynte av sinne et kort øyeblikk, men så var masken på plass igjen. Og så ventet han. Han lot stillheten strekke seg ut mellom dem. Hun tok til slutt et skritt inn i rommet.

«Jeg vet at du vet hvorfor jeg er her», sa hun. «Vi kan like gjerne komme til saken med det samme.»

«Kan du friske på hukommelsen min?»

«Ja vel, du vil spille et spill. Flott.»

Han husket sekstenåringen som idiotisk nok hadde betrodd seg til ham, men så ingen spor av henne i ansiktet til denne kvinnen. Men det var like greit. Constantine lot seg ikke tynge av skyldfølelser eller skam, så han ville aldri bruke de ordene til å beskrive hva han følte når han tenkte på den tiden. Likevel ble han hjemsøkt av de følelsene iblant.

«Er det virkelig nødvendig?» spurte hun.

«Du skal få vite hva som er nødvendig og ikke nødvendig», forsikret han. «Jeg skal fortelle deg det.» Han veivet med hånden. «Men sett i gang med klagingen din, Molly.»

«Jeg vil ikke kjede deg.» De kjølige øynene glitret som glasskår, og han antok at hun tenkte på en rekke ting hun ville gjøre med ham, ingenting som kunne kalles kjedelig. Heller voldelig. «Jeg vet at du husker moren min.»

«Jeg har vært borti en rekke grådige, furtne, lykkejegere i mitt liv», sa han slepent og valgte sine ord med omhu. «Men du har rett i at moren din klarte å skille seg ut.»

En svak rødme kom til syne i kinnene hennes. Øynene lynte av sinne. Han fikk plutselig lyst til å reise seg opp og kaste seg over henne.

Men hun tok seg raskt sammen og så iskald ut igjen. Interessant, tenkte han. Han måtte legge seg på minnet at hun brukte den masken som beskyttelse.

«Jeg er ikke her for å snakke om mors feil med deg eller noen andre», sa hun kort.

«Hvis jeg har lyst til å snakke om din mors mange feil og forferdelige valg, så gjør jeg det. Med eller uten din tillatelse, Molly.»

Hun trakk pusten dypt, men protesterte ikke. Hun var ikke dum. Hun var heller ikke uvitende om hvorfor hun var her.

«Moren min har alltid sett på seg selv som en forretningskvinne», sa Molly. Stemmen lød en smule anstrengt. Hun tok noen skritt til inn i rommet hun ikke hadde sett siden hun var tenåring. Det var uforandret. Han så at hun la merke til det. Blikket hennes dvelte ved en krystallkaraffel på et sidebord. Det var den siste i en lang rekke av lignende karafler som faren hans hadde kastet i veggen. Så hyggelige minner. «Nå snakker jeg ikke om forretninger i din skala, men hver gang hun hadde litt penger til overs  …»

«Som pengene hun fikk etter skilsmissen», avbrøt Constantine silkeglatt. «Tre millioner euro for å forsvinne, noe hun skulle ha gjort uansett hvis hun hadde eid skam i kroppen.»

Molly overhørte det. Han håpet det var vanskelig for henne. «Hun foretok noen investeringer her og der. Og hun begynte å tro at hun var en slags hotellmogul.»

«Det kaller jeg en vrangforestilling. Hun burde blitt innlagt.» Constantine lo da Mollys iskalde blikk traff ham. «Jeg har mange hoteller. Og de er mine. De er ikke underlagt Skalas & Sons paraply. Jeg kan ikke se at noen få boutiquehoteller rundt om i verden gjør noen til en mogul. Men hver sin smak.»

«Artig at du skulle nevne de få boutiquehotellene», sa Molly. «Nå er hun overbelastet og nær konkurs fordi noen har lurt henne trill rundt.»

«Huff, for en trist historie dette er», mumlet Constantine. «Flaks for henne at hun har en verdensberømt datter hun kan be om hjelp i vanskelige tider. Men hun har seg selv å takke for de vanskelige tidene.»

«Jeg liker ikke å stå her og fortelle deg ting du allerede vet», sa Molly syrlig. Hun tok opp et fotografi fra et av settbordene. En tilsynelatende lykkelig familie. Men så man nøyere etter, kunne man se bekymringen i øynene til Balthazar, sinnet i Constantines og farens biske uttrykk som bar løfter om brutale irettesettelser.

Demetrius hadde banket opp dem begge etter at det bildet ble tatt.

«Men jeg vet så lite», sa han. «Det kan du spørre hvem som helst om.»

Molly så på ham med et blikk som så litt for listig ut etter hans smak. Listige kvinner var farlige. Det var hans egen private forbannelse at han foretrakk slike kvinner. Det skjulte han selvfølgelig godt. Han gikk ut med en type kvinner som var vakre, men som kjedet ham. Og jo dummere kvinnene han viste seg ute med, var, jo mer ble det antatt at han også var stokk dum. Det hjalp ikke at han var et geni når det gjaldt å tjene penger. Men det var slik han ville ha det.

«Siden hun forlot England for å gifte seg med faren din, har moren min hatt den ene planen etter den andre», sa Molly. «Før disse hotellene, var det et eget klesmerke. Før klesmerket gikk hun fem på i minst tre forskjellige svindelopplegg.»

Han nikket påtatt medfølende. «Det kryr av sånne.»

«Jeg pleide å tenke at hun hadde veldig mye uflaks», sa hun og smilte kjølig. «Men visse hendelser har gjort det klart at hun har én mektig fiende. Og det har hun alltid hatt.»

Molly skulte på ham.

Constantine flirte. «Huff, så forferdelig», sa han. «Hva kan hun ha gjort for å hisse på seg en slik fiende, hvis han eksisterer?»

Molly la armene i kors over brystet. «Hun var så uheldig at hun trodde på en grusom mann da han sa at han var forelsket i henne. Det viste seg at han ikke var det. Men det oppdaget hun ikke før etter et katastrofalt ekteskap, der hun fikk to stesønner med på kjøpet, og de gjorde livet hennes til et mareritt.»

«Det var vel valget av ektemann som var feil, selv om han var søkkrik», sa Constantine. «Disse hestehandlene er alltid så skitne, eller hva? Men si meg, hva slags kvinne klandrer stebarna sine for de gale valgene hun har tatt?»

«Du misforstår. Hun klandrer ingen. Hun ser seg ikke tilbake. Men det gjør jeg.» Blikket hennes var så iskaldt at han burde ha blitt til en istapp der han satt.

Constantine hadde lyst til å si hva han mente om Isabel, Mollys mor, som aldri skulle ha fått lov til å sette sin fot på Skalas eiendom. Hun burde nøyd seg med et par netters moro med Demetrius. Hvem giftet seg med hushjelpen etter en helg på besøk hos en forretningsforbindelse på den engelske landsbygda?

«Det er rart dette med skyld», sa han liksom tankefullt. «Jeg har merkelig nok også noen jeg klandrer for ulykken som rammet både meg og familien. For min del, mener jeg at skyld går hånd i hånd med makt. Den ene parten sutrer. Den andre vinner. Og du bør vite at jeg alltid vinner.»

«Jeg er lei av å spille dette spillet», svarte hun. «Du vet at moren min er på konkursens rand, og jeg også. Du vet det fordi det er du som står bak.»

«Jeg har ikke hatt noe med deg å gjøre siden du var en deprimert tenåring», sa Constantine uskyldig. «Riktignok har vi deltatt på de samme festene og tilstelningene iblant, men vi klarte å unngå hverandre. Hvordan i all verden kan jeg være ansvarlig for din manglende evne til å håndtere pengene dine?»

«Hun er moren min, Constantine.» Den første sprekken i masken kom til syne. Den første antydningen til følelser, og det var det han hadde håpet på. «Hva mener du at jeg skal gjøre? Kaste henne på gaten?»

Han trakk på skuldrene. «Det høres ut som om det kan være en god start hvis, som du sier, hun har hatt så  … uflaks.»

Molly så ned et øyeblikk, og han syntes han så at det gikk en liten skjelving gjennom henne. Men det skjedde så raskt at han ikke kunne være sikker. Han ville ikke tro at hun reagerte på den måten. Han ville bare at hun skulle føle det han ville hun skulle føle. Ikke bukke under for den tunge byrden. Hva var morsomt ved det?

«Jeg går ut fra at det var dette du ville oppnå», sa hun etter en stund og klarte å beholde den uttrykksløse masken. «Du etterlot deg akkurat nok spor. Når jeg setter brikkene sammen, ser jeg en syk, merkelig logikk. Denne playboyrollen du spiller er nettopp det – bare en rolle. Du bruker mye tid og krefter på å late som en fin bil kan få deg til å sikle, og at du er like dum som kvinnene du omgir deg med. Men sannheten er at du er en like stor hai som broren din, du bare skjuler det. Jeg er sikker på at du har dine grunner. Du sørget for at tenårene mine ble så ille som mulig, og du har fortsatt med å gjøre livet surt for meg.»

«Jeg tror nok at tenårene er ille for alle.» Han smilte. «Selv for meg. Du og moren din har visst nok av folk å klandre for knipen dere befinner dere i. Alle andre enn dere selv, er det sånn å forstå?»

Igjen kom røde flekker til syne på kinnene hennes, men det var det eneste som røpet hva hun følte. Han var mer fascinert enn godt var, han visste det. Men det forandret ikke på noe.

Molly så på ham som om han var djevelen selv. Han frydet seg over det. «Du satte opp en felle, og moren min gikk rett i den, igjen og igjen. Gratulerer. Nå vil jeg at du skal fortelle meg hva det egentlig er du ønsker å oppnå med dette.»

Det var så mye her i livet som ikke levde opp til forventningene. Det meste som var ansett som dekadent, for eksempel. De rike og vakre som stimlet sammen på yachtene sine i Middelhavet og kjedet vettet av ham. Alle gourmetrestaurantene som stadig prøvde å overliste middagsgjestene i stedet for å sørge for at de ble mette. Antakelsen om at en kvinne som var vakker å se på, også var god i sengen.

Men dette. Dette var unntaket som bekreftet regelen.

Dette var bedre enn han hadde sett for seg – og han hadde sett det for seg på tusen forskjellige måter, år etter år.

«Jeg trodde det var åpenbart hva jeg ønsket», sa Constantine og melket øyeblikket for alt det var verdt.

Han hadde ventet så lenge. Moren hans bodde på et pleiehjem, takket være alt som ble gjort mot henne. Balthazar hadde tatt seg av mannen bak morens skjebne, mannen som hadde forført henne og så avvist henne og ledd da faren deres gjorde det samme. Constantine var glad for at broren hadde tatt seg av det. Men han hadde aldri tilgitt kvinnen som kom valsende inn og trodde at hun kunne ta over plassen etter moren deres.

«Forklar meg det», oppfordret Molly. «Jeg vet at du ikke trenger penger. Du har mer enn nok fra før. Dessuten er alle pengene mine borte. Noen måtte ta seg av mors gjeld da du ruinerte henne gang på gang – men jeg tror du vet det allerede. Så hva vil du?»

«Jeg sa det da du ringte. Jeg liker ikke å gjenta meg selv.»

«Det tok deg tre uker å ringe tilbake, og i løpet av den korte, motbydelige telefonsamtalen fortalte du meg at det var en mulighet for at moren min kunne kreve tilbake eiendommene sine og bevare sitt gode navn og rykte.» Det glimtet i de blå øynene. «Det var dine ord. Jeg skal vedde på at det innebærer en intens ydmykelse som hele verden kan se. Det er spesialiteten din. Bare fortell meg hvordan du har tenkt å gjøre det.»

«Ydmykelse og intensitet kan måles i styrke», sa han filosofisk. «Og det kommer an på øynene som ser, eller hva? Det bør være åpenbart hva jeg vil, Molly.» Han smilte. «Det er det jeg er kjent for.»

Han frydet seg stort over å se det sjokkerte uttrykket hennes. Han så, klart og tydelig, forskjellen mellom Molly og Magda, for den uttrykksløse, harde masken forsvant fullstendig. Den hun hadde utviklet i årenes løp. I stedet kom den unge jenta til syne, hun som han hadde et vagt minne av – hun som aldri hørte til eller passet inn.

«Du kan ikke mene  …»

«Å, jo, det gjør jeg», sa han lavt og illevarslende. Hevn skulle serveres kald, og det gjorde ham varm – overalt. «Jeg vil ha deg, Molly. Under meg. Og over meg. Og på alle andre måter. Naken, tryglende, og mest av alt – helt og holdent til min disposisjon så lenge jeg vil – til din mors gjeld er betalt. Fullt ut.»

Hun måpte. Smilet hans ble bredere.

«Jeg sa det var enkelt, ikke sant?» sa han silkemykt. «Du vet at jeg holder det jeg lover, Molly.»

Molly Payne ville bare dø.

En ganske normal følelse i nærvær av denne mannen. Eller et hvilket som helst medlem av den onde Skalas-familien, for den saks skyld. Men i årene som var gått etter at moren hennes unnslapp klørne deres, hadde hun prøvd å unngå å komme i nærheten av noen av dem. Nå sto hun foran en av dem.

Dette var mye, mye verre enn hun husket. I hennes øyne var Skalas-familien en pest og en plage. Da hun hørte at den grusomme, gamle Demetrius var død, hadde Molly og moren gått ut for å feire på en fin restaurant i London. Den gamle drittsekken fortjente noen skåler som kunne sende ham lukt til helvete der han hørte hjemme.

Men Constantine var noe for seg selv.

Han hadde alltid vært den som fremsto som den snille. Faren hans hadde vært ondskapsfull, og den eldre broren hans fjern og sur. Men Constantine hadde vært hyggelig. Han hadde oppmuntret Molly til å fortelle hvordan det var å være datteren av en kvinne som moren hennes. Og hun hadde fortalt ham det, noe hun skammet seg over nå. Hun hadde tilbrakt seksten år fylt med den desperate, hjelpeløse kjærligheten til moren på den ene siden, og krympet seg over alle de åpenbare tegnene på at Isabel Payne ville gjøre omtrent hva som helst om hun trodde det var til hennes fordel og tjente ambisjonene hennes.

Jo hyggeligere han var mot henne, jo mer hadde Molly fortalt. Hun hadde fortalt ham ting som hun burde ha holdt for seg selv. Hemmeligheter hun ikke burde ha delt med noen andre enn dagboken sin.

Constantine hadde gått rett til tabloidene og fortalt det videre, men hun hadde vært så betatt av ham at det hadde tatt henne mesteparten av de fryktelige to årene å innse at ja, hun var kilden til alle sladrehistoriene om morens katastrofale ekteskap med Demetrius Skalas. Isabels sanne ansikt og så videre.

Det var ille nok. Forferdelig, faktisk. Men han hadde vært så listig og utspekulert at det hadde tatt flere år før hun skjønte at det han hadde gjort mot henne var mye verre enn bare å fortelle hemmelighetene hennes til pressen. Molly hadde endt opp med å tro at hun var et null som måtte leve et tilbaketrukket liv med en sekretærjobb, spise billig mat fra nærmeste fish & chips-sjappe og drukne sine sorger med for mye billig vin. Hvis hun ikke var blitt oppdaget av en modellbyråagent på T-banen, var det slik hun ville ha levd nå. Og det var sånn han ville ha det.

Hun hadde brukt enda lengre tid enn det på å prøve å rettferdiggjøre alt han hadde sagt og måten han sa det på, for å fjerne ansvaret fra ham. Det var hennes feil. Hun skulle ha sagt klart fra at det hun fortalte ham var privat. Hun hadde feilvurdert ham, eller misforstått ham, eller tolket alt feil fordi hun var så følsom. Alle hadde minnet henne om det på den tiden – at hun var så sensitiv.

Men nei. De siste årene hadde Molly begynt å skjønne at moren, til tross for alle hennes feil og mangler, umulig kunne ha vært så uheldig. Et nytt og annerledes bilde av Constantine Skalas tok form.

Nå visste hun sannheten. Den snilleste og mest imøtekommende Skalas-broren var egentlig djevelen i forkledning.

Men han var ikke stygg som djevelen. Nei, Constantine var vakker. Latterlig og absurd vakker.

Og han visste det.

Alt ved ham var mørkt og fascinerende og tiltrekkende. Mørkebrunt hår som skinte i solen og alltid så ut som om noen andres fingre hadde glidd gjennom det et øyeblikk tidligere. Øynene var uttrykksfulle med tunge øyelokk, mørke, men likevel innbydende som den bitre kaffen han foretrakk. Og han utnyttet de høye, markerte kinnbena til sin fordel hele tiden. Han hadde en bred, sensuell munn som alltid var trukket opp i et lite, lurt smil. Eller så smilte han bredt og bekymringsløst. Eller lo mot alle kvinnene som svermet rundt ham og tryglet om oppmerksomhet. Han ble elsket og aktet enda mer når han behandlet alt og alle som noe han eide.

Som en av Skalas-brødrene og en av de rikeste menn i verden, var sannheten den at mye av verden faktisk var hans.

Til å være en mann som ikke så ut til å gjøre noe annet enn å dovne seg eller feste, hadde han en særdeles veltrent kropp. Han var høy og atletisk, med lange, smidige muskler han likte å vise frem. På bilder fra feriesteder ved kysten, på yachter, i bar overkropp mens han sparket fotball i parken, arm i arm med vakre kvinner på den røde løperen. Den overveldende sensuelle utstrålingen ble forsterket av et hint av noe farlig.

Og det var bare de kornete bildene i pressen. Å se ham i virkeligheten var  … verre. Han hadde vært sjokkerende vakker da de var yngre, noe Molly hadde prøvd å si til seg selv at hun hadde diktet opp fordi hun hadde vært så ung og naiv. Men det hadde ikke vært noe galt med øynene hennes da. Han hadde vært så vakker at det gjorde vondt å se på ham. Og nå var han om mulig enda mer tiltrekkende, mer mandig og skarpskåren.

Molly skammet seg dypt og inderlig over at hun smeltet innvendig bare hun tenkte på ham. Etter alt hun visste om ham og alt han hadde gjort – og hadde i sinne å gjøre mot henne. Hun var patetisk.

Særlig fordi hun ikke hadde vært godt nok forberedt på å se ham igjen. Hva gikk det av henne? Han hadde kanskje hatt rett hele tiden da han sa at hun rett og slett hadde en skrue løs.

«Ble du stum nå? Jeg klandrer deg ikke. Det er et privilegium å være elskerinnen min. Selv under disse vulgære omstendighetene vil det innebære litt av en klatring på den sosiale stigen.»

«Elskerinnen din», gjentok Molly.

Hun klarte ikke å fordøye det, heller ikke den dype fornærmelsen som fulgte. I hodet dukket det opp en eksplosjon av bilder av gylne lemmer og hete og munnen hans  …

Stopp, sa hun strengt til seg selv.

Hun tok seg sammen med en kraftanstrengelse. Eller prøvde. «Ok. Du vil ha et nummer. Hvis jeg fikk betalt for hver mann som ville ha det, ville jeg ikke ha behøvd å komme krypende til deg. Da ville jeg ha vært mye rikere enn du noen gang kommer til å bli. Men ja da, hvis du er så primitiv og kjedelig, kan jeg legge meg ned og tenke på alt mulig annet, for mors skyld.»

Hun visste ikke hvorfor hun hadde sagt det. Hun hadde slett ikke tenkt å bytte kroppen sin mot noe som helst, spesielt ikke når hun allerede brukte den som et produkt – og var klar over farene som lå i å distansere kropp og følelser. Det var mange som påsto at de hadde hatt hete affærer med henne, og det var greit. Jo flere som sladret om henne og fortalte hverandre løgner om alt det skandaløse hun drev med i fritiden, jo mindre sannsynlig var det at noen kom til å legge merke til hva hun egentlig gjorde. Skandaløst var det ikke.

Men siden hun var en voksen kvinne som levde i den virkelige verden, visste hun også at det var lite som irriterte menn mer enn å bli ledd av. Så hun ble forbløffet da han kastet hodet tilbake og lo høyt. Han lo og lo.

«Sa jeg noe morsomt?» spurte hun tørt da han endelig stoppet.

Constantine reiste seg opp i all sin prakt bak det heslige, enorme skrivebordet. Hun hadde bare fæle minner fra dette huset. Og det var utvilsomt derfor Constantine, som eide flere hus enn sportsbiler, og han hadde en flåte av dem, hadde valgt nettopp dette til møtet. Det var nok for at hun skulle huske den dumme tenåringen hun hadde vært da hun bodde her. Da hun hadde sneket seg inn og ut av disse tilsynelatende innbydende rommene malt i sterke farger som fikk havet og solen til å virke mer strålende. Hun hadde begynt å skjelve hver gang noen la merke til henne. Det spilte ingen rolle om det var tjenere eller et medlem av familien.

Det var i dette rommet Demetrius hadde likt å svinge pisken, bokstavelig talt. Han hadde tilkalt Molly, og hun hadde stått foran ham med hjertet i halsen mens han fortalte henne hvor ille hun hadde oppført seg i den eller den middagen. Hvor kjedelig og klønete hun var. Han hadde forventet så mye mer av henne.

Constantine sto på nøyaktig samme sted som faren hans hadde stått da. Alt som hadde skjedd her hadde vært dystert og mørkt. Selv om hun visste at det hadde vært typisk gresk vær i løpet av de to årene hun hadde bodd her, husket hun det alltid som grått og mistrøstig. Innvendig hadde det vært sånn. Og så var det Constantine, som utstrålte gyllent lys når det ikke passet. Særlig ikke nå. Men det hadde alltid vært det samme. Han hadde alt det greske solskinnet inne i seg, og hvor han enn gikk og sto, lyste han opp omgivelsene.

Det var irriterende nok selv når man ikke visste sannheten om den ondskapsfulle sjelen hans.

«Jeg tror du misforstår meg med vilje, Molly.»

Han snakket i en henslengt, nesten likeglad tone og gikk rundt skrivebordet med slentrende skritt. Molly sa til seg selv at hun ikke var alene om å bli påvirket av ham. Det spilte ingen rolle at han hadde latt som om han var vennen hennes. Eller at han åpenbart var forskrudd, siden han hadde pønsket ut en utspekulert hevn mot den stakkars moren hennes. Kroppen hennes reagerte på ham.

Hun kunne ikke noe for at hun var en kvinne og han ikke bare var en mann, men ham.

Det var en naturlig fysisk og kjemisk respons.

Molly behøvde ikke å gjøre noe med det.

«Du og jeg skal innlede en flammende lidenskapelig affære», sa han lett, som om han hadde tilkalt henne hit for å snakke om været. «Det skal være en offentlig affære. Jeg må dessverre informere deg om at i likhet med alle andre kvinner som blir involvert med meg, vil du sannsynligvis miste hodet, forelske deg, få hjertet knust, og så videre. Det skjer altfor ofte.»

«Jeg er ikke Ikaros, og du er ikke solen, Constantine», glefset hun. «Jeg er klar over at det kan komme som et sjokk på deg.»

Det glimtet til i øynene hans. «Vi får se. Uansett, når jeg er lei av deg og den beryktede sjarmen din, bryter jeg med deg. Utvilsomt et kaldt og uhøflig brudd. Så er det opp til deg hva du gjør etterpå. Kommer du til å krype inn i glemselen slik du skulle ha gjort for ti år siden? Eller kommer du til å vende tilbake til catwalken når du vet at alle som ser på deg, ikke lenger vil se plaggene du selger, men den avlagte erobringen min? Det vil tiden vise.»

«Så dette skal være et slags rollespill? I tilfelle du har glemt det, så hater du meg.»

«Jeg kan bare snakke for meg selv», sa han. «Men jeg spiller ikke når jeg har sex. For meg er det krig, og det kan bare være én vinner.»

Hun visste at hun burde ha ledd høyt av det. Av ham. Det var latterlig. Hvis en annen mann hadde sagt noe sånt, ville hun ha ledd seg i hjel. Hun ville ha stormet ut av rommet, kontaktet alle hun kjente og invitert dem til å le av ham også.

Men ingenting ved Constantine Skalas var morsomt. For hun trodde ham. Han hadde vært i krig hele tiden, men hun hadde vært for naiv til å skjønne det. Og innerst inne, der hun alltid hadde smeltet for ham og bare ham, visste hun at han mente alt han sa.

Og mer til.

«Hvorfor i all verden skulle jeg gå med på noe sånt?» presset hun frem.

Han smilte det djevelske smilet sitt, og det var hjerteskjærende. Han så ut som en engel. Øynene hans var nesten varme, som om han brydde seg dypt og inderlig om henne. Men hun visste at det ikke var sant.

«Jeg kan ikke komme på en eneste grunn til at du vil det.» Han ristet på hodet og så nesten sørgmodig ut. «Jeg ville ikke ha gjort det hvis jeg var deg. Men da ville jeg ha latt moren din råtne for lenge siden.»

«Slik du har latt moren din råtne?» slynget hun tilbake.

Hun skjønte umiddelbart at hun hadde gjort en stor feil.

Constantine eksploderte ikke slik faren hans ville ha gjort. Han kastet ikke en karaffel i veggen. Han bare stirret på henne som om hun var en bakterie under et mikroskop.

«Ikke snakk om moren min igjen», sa han lavt. Så lavt at hun knapt hørte det. Molly fikk gåsehud. «Du vil oppdage at det ikke er mange emner som er tabu for meg. Jeg er ikke en mann med grenser eller hemninger – ikke på noen områder. Men min mor er forbudt område for deg.»

«Jeg har ikke gått med på å gjøre noe av det du foreslo», påpekte hun og strevde for å holde en tapper fasade. «Hvis jeg vil snakke om moren din og alt det alle vet om henne  …»

«Jeg kan selvfølgelig ikke stoppe deg.» Han avbrøt henne lavmælt og fortsatte i en illevarslende tone. «Men hver gang du nevner moren min, tar jeg det som en invitasjon til å lufte misbilligelsen min om din.»

Som alltid kjente Molly den samme vonde følelsen av kjærlighet og skam, frustrasjon og lengsel som hadde preget hele livet med Isabel. Hvis hun bare kunne finne ut hvordan hun ikke skulle elske moren, ville livet bli mye enklere. Hvis hun bare kunne slutte å bry seg om hva som skjedde med Isabel, ville hun ikke ha stått her nå. Hun kunne ha holdt seg langt unna Skalas-familien, slik hun hadde gjort i flere år allerede.

Men det spilte ingen rolle hvor mange ganger moren ringte og trengte hjelp. Eller hvor mange ganger Molly sverget på at det var siste gang.

Å, Molly, ville moren si i den angrende tonen, nå har jeg virkelig dummet meg ut.

Og uansett hvor mange ganger hun hørte moren si det, uansett hvor mange ganger hun motstrebende lot Isabel bo hos henne til hun hadde ordnet opp, noe hun aldri gjorde, var Molly fremdeles glad i henne. Det var der problemet lå.

«Ok, ingen snakk om mødre, og jeg får være elskerinnen din, ikke bare et engangsligg. Strålende. Hvordan funker det egentlig?»

«Hvordan tror du det funker?» Han la hodet på skakke. Molly syntes han lignet på et stort rovdyr som hun pleide å se i naturdokumentarer på flyet på vei fra en jobb til en annen. «Har ikke du vært elskerinnen til den ene og den andre – med mye penger? Jeg har hørt at det er vanskelig å ha råd til deg.»

Det skulle muligens være en spøk, siden det ikke fantes noe en Skalas ikke kunne kjøpe.

Molly åpnet munnen for å protestere mot at hun flagret rundt fra den ene rike mannen til den andre, men hun tok seg i det. Hvis dette faktisk kom til å skje – en mulighet hun ikke kunne tillate seg å tenke for mye over fordi det var for farlig – ville det være mye bedre om han trodde hun var som sitt alter ego Magda.

Det hadde vært nødvendig å skape Magda. Molly Payne, keitete og sjenert, kunne ikke ha gjort alt det hun hadde gjort hvis alle visste hvordan hun egentlig var. Men Magda kunne gjøre hva som helst. Magda eide ikke frykt. Hun var smart og sterk, og når Molly lot som om hun var henne, ble verden grenseløs. Lå for hennes føtter.

Constantine insisterte på å kalle henne Molly. Det var vel for å minne dem begge på makten han hadde over henne før i tiden. Men han trodde tydeligvis også på alt han hadde hørt om Magda. Det kunne hun dra nytte av.

Magda ville ikke ha noen skrupler med å kaste seg hodestups inn i en het affære med djevelen selv. Nei, Magda ville nyte det til fulle. Hun ville bare le av tanken på at hun kunne bli fornedret av et slikt forhold. Ikke Magda.

Molly betraktet ham en stund mens hun samlet tankene. Eller samlet Magda, rettere sagt, fordi det alltid hadde vært det enkleste.

«Alle menn har sine preferanser», sa hun nonchalant. «Når preferansen er meg, er det visse hensyn som må tas. Karrieren min er krevende, og den slutter ikke å være krevende fordi en mann er kommet inn i livet mitt. Det er ikke snakk om å føye seg etter ham. Selvfølgelig kommer jeg aldri til å varte opp en mann slik noen menn lengter etter. Jeg krever verken penger eller noen form for hjelp. Så du forstår at det er vanskelig å ha råd til meg, men ikke på den måten du mener.»

Godt gjort. Hun ga seg selv et klapp på skulderen. Kanskje du skal åpne et bordell og bli bordellmamma, siden du er en så troverdig hore. Da får du bruk for talentene dine. Når det gjelder å lyve.

«Det er mulig du har hatt slike opplevelser.» Gløden i blikket hans ga henne gåsehud igjen. «Men dette blir annerledes. Du er ikke et trofé i denne sammenhengen, Molly. Du nedbetaler en gjeld. Det betyr at det er du som skal gjøre jobben. Tro meg, du skal betale. Igjen og igjen, til jeg er fornøyd.»

Hun trodde ham.

Men hun kjente ham også. Og den Constantine hun hadde kjent, selv om hun hadde feilvurdert hevnlysten hans, hadde alltid vært opptatt av oppmerksomhet. God eller dårlig, det var det samme. Molly hadde lenge forsøkt å forstå hvorfor, men nå som hun tenkte på det her i Demetrius’ gamle kontor, forsto hun det. Faren hans hadde sjelden sagt et rosende ord, og da som regel til Balthazar. Det hadde ikke sett ut som om Constantine brydde seg om det, for han var fornøyd med å få farens negative oppmerksomhet. Så lenge han fikk den. Og den oppførselen hun hadde sett omtalt i pressen i årenes løp, fortalte den samme historien. Hun behøvde ikke å være psykolog for å forstå det. Særlig ikke når hun også hadde fått en smak av det samme som hadde gjort Constantine til den han var.

Det grepet Constantine hadde på henne, var uoverstigelig. Molly klarte ikke å se moren lide. Hun visste at det ikke kom til å forandre seg. Molly hadde sett moren sløse bort formuen hun hadde fått tildelt etter skilsmissen. Og så hadde hun tappet formuen Molly hadde tjent også.

Hun hadde vært velsignet uvitende om at Constantine sto bak og trakk i trådene fordi han ville hevne seg. Men det spilte ingen rolle nå. Molly visste at hun var den eneste stesøsteren han hadde. Det betydde at hun visste mye mer om ham enn et hvilket som helst fjols som ble involvert med ham i den tro at han var en mann man kunne ha det gøy med.

Det var han ikke.

Men hun hadde sine egne våpen. Det at hun kjente ham, var nøkkelen.

Han ruvet foran henne, og det gjorde henne nervøs, så hun gikk bort til en av stolene som sto der til pynt. Hun hadde i hvert fall aldri våget å sette seg når hun ble tilkalt til kontoret hans. Men hun satte seg nå, gled grasiøst ned som en doven katt.

«Greit», mumlet hun og la det ene lange benet over det andre. Hun lot den høyhælte skoen dingle fra tærne og veivet dovent med hånden.

«Greit?» gjentok Constantine. Det hørtes ut som om han var overrasket.

Han gikk bort til henne og ble stående og ruve over henne. Hun visste at hun burde ha blitt skremt, men kroppen nektet å ta imot det budskapet. Uansett hvor mye hun anstrengte seg for å se uanfektet ut, skalv hun innvendig av begjær. Brystene knoppet seg, magen strammet seg, og hun ble fuktig mellom bena.

«Ja, det er greit», sa hun langsomt og sukket som om dette var fryktelig kjedelig. «Fortell meg hvordan du vil ha det, hvordan du vil jeg skal foreta all denne gjeldssaneringen. Vil du ha en trist, skitten avsuging her og nå, fordi ingenting viser en manns makt bedre. Eller kanskje du vil slenge meg over en stol og ta meg bakfra. Da blir det ikke så personlig. Fortell meg hva du vil. Jeg tviler på at jeg vil merke noen forskjell mellom dette og en modelljobb.»

Molly hadde nesten overbevist seg selv om at hun var blitt så kynisk. At det ikke bare var Magda-rollen hun spilte. Hun hadde gjort seg til noe uangripelig, som stein.

Constantine lo. En mørk, dyp latter som sivet inn i margen. Lyden var som svart magi som kunne forvandle henne til noe helt annet enn den hun hadde trodd hun var da hun kom hit i dag.

En hun slett ikke var sikker på at hun hadde lyst til å møte.

«Å, nei, min lille hetaira», mumlet han illevarslende. «Det er ikke sånn det vil foregå.»

Brått grep han tak i armene hennes og dro henne opp fra stolen.

Så presset han munnen mot hennes.

